དམ་པ་འདི་ཉིད་དགུང་གྲངས་ཞེ་བརྒྱད་ལ་ཕེབས་པའི་སྐབས་དེ་སྐུ་ཚེ་འདིའི་ཐུན་མོང་འཕྲིན་ལས་ཀྱི་མཇུག་བསྡུས་ནས་མཛད་པ་ཐ་མའི་རྣམ་ཐར་བདག་གིར་བཞེས་པའི་རྗེས་སུ་ཁོང་གི་བུ་སློབ་དྲག་ཞན་ཁག་གཅིག་དང་།གཞན་བོད་ཀྱི་སྲོལ་རྒྱུན་གྱི་རིག་གནས་དང་གནའ་དེང་གི་མཁས་པ་རྣམས་ལ་གུས་བརྩི་དང་དུང་ཞེན་ཤིན་ཏུ་ཟབ་པའི་སྤྱི་ཚོགས་སྟེང་གི་རྣམ་དཔྱོད་ཅན་མང་པོས་དམ་པ་ཁོང་གི་གསུང་རྩོམ་སྔ་ཕྱིར་པར་དུ་འཁོད་པ་རྣམས་དང་པར་དུ་མ་འཁོད་པའི་རྩོམ་སྣ་གང་མཆིས་རྣམས་ཕྱོགས་གཅིག་ཏུ་བསྡུ་བསྒྲིག་བགྱིས་ཏེ་གསུང་འབུམ་ཆ་ཚང་བ་ཞིག་པར་དུ་འགོད་རྒྱུ་བྱུང་ན།བོད་ཀྱི་རིག་གནས་སྤྱི་བྱེ་བྲག་ཐམས་ཅད་མི་ཉམས་རྒྱུན་འཛིན་གྱི་ཐད་ལ་ཕན་ནུས་ངེས་ཅན་ཞིག་འདོན་ཐུབ་པ་དང་།གཟི་འོད་འབར་བའི་བོད་ཀྱི་རིག་གནས་འདི་ཉིད་དུས་རབས་ཀྱི་འགྲོས་དང་འཚམ་པར་འཕེལ་ཞིང་རྒྱས་པ་ལ་གྲོགས་དན་མི་དམན་པ་ཞིག་བྱེད་ནུས་པ་དང་།གཞོན་སྐྱེས་ཤེས་རབ་ཅན་མང་པོའི་རྣམ་དཔྱོད་ཀྱི་བང་ཁ་དོན་མཐུན་ལེགས་ལམ་དུ་བསྐྱོད་གཞེན་སྐུལ་གསལ་འདེབས་ཐུབ་པ་སོགས་དགེ་མཚན་གལ་འགངས་ཆེ་ལུགས་ཀྱི་ཐུགས་རེ་འདོན་མཁན་མང་དུ་བྱུང་བ་རྣམས་ཐུགས་འདུན་སྐོང་ཆེད་དང་།སྔོན་མཉམ་མེད་དོན་ཀུན་གྲུབ་པ་དེ་ཉིད་ཀྱིས་ཀྱང་ཕྱོགས་དང་རིས་སུ་མ་ཆད་པའི་མཆོག་དམན་གདུལ་བྱའི་ཚོགས་དཔག་ཏུ་མེད་པའི་ཁམས་དང་ལེགས་པར་བསྟུན་ཏེ།ཐེག་པ་ཆེ་ཆུང་དང་མདོ་སྔགས་ཟབ་རྒྱས་ཀྱི་ཆོས་ཚན་བརྒྱད་ཁྲི་བཞི་སྟོང་གི་རིམ་པ་སྣ་ཚོགས་འཐོར་འཁྲུགས་སུ་གསུངས་པ་རྣམས་ཀྱང་མཁའ་ཁྱབ་འགྲོ་བ་ཀུན་གྱི་ཕན་བདེའི་གསོས་དང་ཉེར་འཚོ་དམ་པར་འཇིག་རྟེན་ཁམས་འདིར་མི་ཉམས་ཡུན་རིང་དུ་གནས་པའི་ཐབས་སུ་སངས་རྒྱས་རང་ཉིད་ཀྱི་ཞལ་ཆེམས་ལྟར་ཉན་ཐོས་ཆེན་པོ་རྣམས་ཀྱིས་བཀའ་བསྡུ་མཛད་པ་དང་ཚུལ་མཚུངས་པར་མགོན་པོ་གང་གིས་ལེགས་བཤད་སྦྲང་བཅུད་ཀྱིས་ཉེ་བར་བསྐྱངས་པའི་བུ་སློབ་བདག་ཅག་གིས་ཀྱང་གསུངས་པའི་བཀའ་མི་གཅོག་པར་ལག་ཏུ་བླང་བ་དང་བསྙེ་བའི་ཚིག་མི་འདོར་བར་ཚུལ་བཞིན་བརྩི་བ་ནི་མཆོད་པ་ཐམས་ཅད་ཀྱི་ཡང་རྩེ་བཀའ་བཞིན་བསྒྲུབ་པའི་མཆོད་པར་བསམས་ཤིང་།ཚུལ་འདི་ལྟ་བུ་ལ་བརྟེན་ནས་ཀྱང་བླ་མའི་བཀའ་དྲིན་ཆུ་ཐིགས་ཙམ་ཞིག་གཞལ་འདོད་པ་དང་།བོད་ཀྱི་མཁས་དབང་རིམ་བྱོན་རྣམས་ཀྱི་ལོ་ངོ་སྟོང་ཕྲག་གི་རྣམ་དཔྱོད་ཀྱི་ཉིང་བཅུད་གཅིག་ཏུ་བཟླུམས་པའི་གསེར་གྱི་སྦྲམ་བུ་ལྟ་བུའི་ལྗིད་དང་།རྡོ་རྗེ་ཕ་ལམ་ལྟ་བུའི་རིན་ཐང་ཅན་གྱི་བོད་ཀྱི་ཐུན་མོང་ཐུན་མིན་གྱི་རིག་གནས་རྩ་ལག་དང་བཅས་པ་རྣམས་ལོ་རྒྱུས་གནས་བབ་ཀྱི་རྫི་ཕྱོགས་དང་མཐུན་པར་འཛམ་གླིང་གོ་ལའི་སྟེང་དུ་གེགས་མེད་ཤར་སྐྱོད་ཐུབ་པའི་རམ་འདེགས་དང་།གསར་བས་རྙིང་བ་རྣམས་ཟིལ་གྱིས་གནོན་པ་དངོས་པོའི་ཆོས་ཉིད་དུ་གྱུར་ནའང་རྫུན་པ་གཤིས་ལུགས་ལས་རྒྱལ་བ་སྔོན་ཆད་མ་བྱུང་ཞིང་།ཕྱིན་ཆད་འབྱུང་བར་མི་འགྱུར་བའི་བདེན་རྩ་རྒྱབ་སྐྱོར་གྱི་གཟི་དཔང་དང་།མ་འོངས་གཞོན་རབས་པ་རྣམས་ཀྱི་བསམ་བློའི་ཁ་ཕྱོགས་མ་ནོར་དྲང་ཐད་དུ་འཁྲིད་མཁན་གྱི་ལམ་ཡིག་ཅིག་དང་།རང་གཞན་ཀུན་ལ་འཕྲལ་ཕུགས་སུ་ཕན་པའི་གལ་ཆེའི་རིགས་གནས་ཤིག་གི་བདེན་ལུགས་གང་ལ་བཅོལ་ཡོད་པའི་རྩ་བ་ངོ་སྤྲོད་ཀྱི་ཐིག་རྩའི་རི་མོ་ཞིག་དང་།རང་གི་ངོ་བོ་དང་དེས་སྤྱི་ཚོགས་སྟེང་ཐོན་པའི་ཕན་ནུས།བཟུང་ཤར་གྱི་དགེ་སྐྱོན་སོགས་དགག་དགོས་ཀྱི་གནད་དོན་མཛུབ་མོས་ངོ་སྤྲོད་ཀྱི་དཔེ་མཚོན་གསལ་བོ་ཞིག་ཏུ་འགྱུར་རེ་དང་།བསམ་སྤྱོད་འདྲ་མིན་གྱི་གཟིགས་མོ་བ་ཁྲི་ཕྲག་གིས་མིག་ཟུང་གཅིག་ཏུ་གཏད་པའི་རྩོམ་རིག་འཕེལ་རྒྱས་ཀྱི་གར་སྟེགས་སྟེང་བསམ་བློའི་འཁྱེར་སོ།རྩོམ་རིག་གི་ཁ་ཕྱོགས།བརྗོད་བྱའི་དོན་དང་རྗོད་བྱེད་ཀྱི་ཉམས་གང་ཐད་ནས་ཀུན་གྱི་རེ་འདོད་ཇི་བཞིན་སྐོང་ཐུབ་པའི་རེ་ཉམས་སྟོང་ལྡན་གྱི་བོད་ཀྱི་རྩོམ་རིག་ཚད་ལྡན་ཞིག་གི་སྣང་བརྙན་ངོ་མ་མཚོན་བྱེད་ཅིག་ཏུ་ཅིས་འགྱུར་སྙམ་པའི་རེ་སྤོབས་ཆེན་པོ་དང་བཅས་ཏེ་གོང་ས་ཐམས་ཅད་མཁྱེན་པ་མཆོག་ལ་གསུང་འབུམ་བསྡུ་བསྒྲིག་བྱ་རྒྱུའི་གནས་ཚུལ་སྙན་སེང་ཞུས་པར།གོང་ས་མཆོག་གི་དགོངས་པ་དང་བརྩེ་མཐུན་བྱུང་སྟེ་ཐུགས་དགྱེས་པ་ཆེན་པོས་གང་མགྱོགས་སྒོས་པར་སྐྲུན་བྱེད་དགོས་ལུགས་ཀྱི་ཞལ་བཀོད་གནང་བར་ཁོ་བོ་ཅག་ནས་ཀྱང་སྨྲ་མི་ཤེས་པའི་དགའ་སྤྲོ་དང་བཅས་ཏེ་བསྡུ་བསྒྲིག་གི་བྱ་བ་དངོས་སུ་མགོ་བརྩམས་པ་ཡིན།